AIŠKINAMASIS RAŠTAS

DĖL SAVIVALDYBĖS TARYBOS 2025 M. LAPKRIČIO 27 D. SPRENDIMO NR. 1-380 „DĖL PANEVĖŽIO MIESTO SAVIVALDYBĖS BENDROJO UGDYMO MOKYKLŲ TINKLO PERTVARKOS 2026–2030 METŲ BENDROJO PLANO PATVIRTINIMO“ PAKEITIMO

2026  m. lapkričio    d.

1. Sprendimo projekto tikslas ir uždaviniai: 
Sprendimo tikslas – patikslinti Panevėžio miesto savivaldybės bendrojo ugdymo mokyklų tinklo pertvarkos 2026–2030 metų bendrąjį plano priedą „Panevėžio miesto savivaldybės bendrojo ugdymo mokyklų steigimo, reorganizavimo, likvidavimo ir struktūrinių pertvarkymų 2026–2030 metų priemonių planas“.


2. Siūlomos teisinio reguliavimo nuostatos, laukiami rezultatai: 
Įvertinus didėjantį mokinių, turinčių įvairiapusių raidos sutrikimų bei kitų didelių ir labai didelių specialiųjų ugdymosi poreikių, skaičių, kylančius iššūkius užtikrinant jų individualią pažangą  ir švietimo pagalbos teikimo efektyvumą bendrojo ugdymo klasėse, švietimo skyrius 2026 metų rugpjūčio – spalio mėn. inicijavo pasitarimus su Panevėžio pedagoginės psichologinės tarnybos, regioninio „Šviesos“ ugdymo centro, Panevėžio Mokymo centro ir Panevėžio Beržų progimnazijos vadovais bei švietimo pagalbos specialistais.
Siekiant surinktų rekomendacijų pagrindu parengti teisėtus ir mokinių poreikius atliepiančius sprendimus, Panevėžio miesto savivaldybės administracijos Švietimo skyriaus vedėjo 2026 m. spalio 22 d. įsakymu Nr. VI-139 „Dėl darbo grupės Panevėžio miesto savivaldybės bendrojo ugdymo mokyklų tinklo pertvarkos 2026–2030 metų bendrojo plano korekcijoms parengti sudarymo“ buvo sudaryta tarpinstitucinė darbo grupė. Darbo grupė išanalizavo esamą situaciją bei pateikė pasiūlymus 2025 m. lapkričio 27 d. sprendimu Nr. 1-380 patvirtinto bendrojo plano 1 priedo tikslinimui. Aptarus tikslinimus su bendrojo ugdymo vadovais teikiamos Panevėžio miesto savivaldybės bendrojo ugdymo mokyklų tinklo pertvarkos 2026–2030 metų bendrąjį plano korekcijos:
· Organizuoti Beržų progimnazijos struktūrinę pertvarką – Beržų pagrindinė mokykla. Beržų progimnazijoje įvairiapusių raidos sutrikimų turintys mokiniai specialiosiose klasėse ugdomi tik iki 8 klasės (pagrindinio ugdymo I dalis). Baigę 8 klases mokiniai, neturintys intelekto sutrikimo, neturi galimybės tęsti ugdymo bendrojo ugdymo mokyklos specialiojoje klasėje pagal pagrindinio ugdymo II dalį (9–10 kl.), nes regioninis „Šviesos“ ugdymo centras skirtas mokiniams, turintiems intelekto sutrikimą, o Profesinio mokymo centras ne visoms šeimoms yra priimtina alternatyva. Siekiant užtikrinti vaiko teisę į privalomąjį ugdymą iki 16 metų bei tėvų (globėjų) pasirinkimo teisę, nuo 2028 m. rugsėjo 1 d. numatoma Beržų progimnazijos struktūros pertvarka į Beržų pagrindinę mokyklą, sudarant sąlygas steigti 9–10 (I–II gimnazijos) specialiąsias klases įvairiapusių raidos sutrikimų turintiems mokiniams. Nuo 2028 m. rugsėjo 1 d., nes 2026-2027 m. m. nėra suformuota specialioji 8 klasė.
· 2026 m. ir 2027 m. priėmimo į mokyklas duomenys parodė, kad Beržų progimnazijoje formuojama viena 1-oji specialioji klasė įvairiapusių raidos sutrikimų turintiems vaikams (kurioje pagal teisės aktus gali būti daugiausia 6 mokiniai) užsipildo per pirmąją prašymų teikimo savaitę. Dėl vietas viršijančio prašymų skaičiaus savivaldybė nebeturi galimybės kitiems 7 metų amžiaus įvairiapusių raidos sutrikimų turintiems vaikams pasiūlyti ugdymo specialiojoje klasėje, todėl jie gali būti ugdomi tik bendrojo ugdymo klasėse. Siekiant išspręsti šią problemą ir užtikrinti paslaugų prieinamumą, Panevėžio miesto savivaldybės bendrojo ugdymo mokyklų tinklo pertvarkos 2026–2030 metų bendrajame plane numatoma nuosekli pirmųjų specialiųjų klasių tinklo plėtra kitose miesto progimnazijose rotacijos principu (esant poreikiui, kasmet steigiant tik po vieną klasę „Saulėtekio“, Alfonso Lipniūno, „Vyturio“, „Ąžuolo“ ir „Šaltinio“ progimnazijose).
Šių korekcijų pritarimui yra gauti Švietimo, mokslo ir sporto ministerijos ir bendrojo ugdymo mokyklų bendruomenių sutikimai (pridedama).
3. Lėšų poreikis ir šaltiniai: 
Papildomų Savivaldybės biudžeto lėšų šiam sprendimui įgyvendinti reikės. Nuo 2027 m. rugsėjo 1 d. mokyklai, suformavus papildomą specialiąją klasę, sukurti saugią, įtraukią ir mokinių specialiesiems poreikiams pritaikytą kabineto aplinką, papildomai reikės ne mažiau 5 000 Eur dydžio lėšų. 
4.  Sprendimui priimti reikalingi pagrindimai, skaičiavimai ar paaiškinimai: 
Priėmus šį Savivaldybės tarybos sprendimą, neigiamų pasekmių nenumatoma.
5. Kieno iniciatyva parengtas sprendimo projektas: 
Sprendimo projektas parengtas Švietimo skyriaus iniciatyva.

PRIDEDAMA:
1. Beržų progimnazijos direktoriaus 2026 m. spalio 29 d. raštas Nr. IS-273(2.14) „Dėl Panevėžio Beržų progimnazijos bendruomenės pritarimo specialiųjų 9–10 klasių, skirtų įvairiapusių raidos sutrikimų turintiems mokiniams, steigimo nuo 2028 m. rugsėjo 1 d.“, 1 lapas.

